Document ID: 32012R0792
Publication Date: 2012-08-23

Content:
REGOLAMENT TA’ IMPLIMENTAZZJONI TAL-KUMMISSJONI (UE) Nru 792/2012
tat-23 ta’ Awwissu 2012
li jistipula regoli għat-tfassil ta’ permessi, ċertifikati u dokumenti oħrajn ipprovduti fir-Regolament tal-Kunsill (KE) Nru 338/97 dwar il-protezzjoni ta’ speċi ta’ fawna u flora selvaġġi billi jkun regolat il-kummerċ fihom u li jemenda r-Regolament tal-Kummissjoni (KE) Nru 865/2006
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 338/97 tad-9 ta’ Diċembru 1996 dwar il-protezzjoni ta’ speċi ta’ fawna u flora selvaġġi billi jkun irregolat l-kummerċ fihom (1), u b’mod partikolari l-Artikolu 19(1) tiegħu,
Billi:
(1)
Huma meħtieġa dispożizzjonijiet sabiex jiġi implimentat ir-Regolament (KE) Nru 338/97 u sabiex tiġi żgurata l-konformità sħiħa mad-dispożizzjonijiet tal-Konvenzjoni dwar il-Kummerċ Internazzjonali fl-Ispeċijiet ta’ Fawna u Flora Selvaġġi fil-Periklu (CITES), minn hawn ’il quddiem “il-Konvenzjoni”.
(2)
Sabiex tiġi żgurata l-implimentazzjoni uniformi tar-Regolament (KE) Nru 338/97 u r-Regolament tal-Kummissjoni (KE) Nru 865/2006 tal-4 ta’ Mejju 2006 li jistabbilixxi regoli dettaljati dwar l-implimentazzjoni tar-Regolament tal-Kunsill (KE) Nru 338/97 dwar il-protezzjoni ta’ speċi ta’ fawna u flora selvaġġi billi jkun regolat il-kummerċ fihom (2), jeħtieġ li jitfasslu mudelli li jikkorrispondu għalihom il-permessi, iċ-ċertifikati u d-dokumenti l-oħra previsti f’dawk ir-Regolamenti.
(3)
Fil-15-il sessjoni tal-Konferenza tal-Partijiet għall-Konvenzjoni, li saret f’Doha (il-Qatar) mit-13 sal-25 ta’ Marzu 2010, ġew emendati għadd ta’ Riżoluzzjonijiet rigward, fost l-oħrajn, l-armonizzazzjoni fil-permessi u ċ-ċertifikati u emendi fil-kodiċijiet tas-sors. Jeħtieġ għalhekk li dawn ir-Riżoluzzjonijiet jitqiesu u l-mudelli jiġu emendati skont dan. Huma meħtieġa wkoll bidliet sabiex dawn id-dokumenti jsiru aktar ċari għall-utenti tagħhom u għall-amministrazzjonijiet nazzjonali.
(4)
Għandhom jiġu ddefiniti kundizzjonijiet uniformi għall-użu ta’ dawn il-formoli permezz ta’ mudelli, struzzjonijiet u spjegazzjonijiet, biex jintużaw flimkien mar-Regolament (KE) Nru 865/2006.
(5)
Dawn il-kundizzjonijiet uniformi għandhom jiġu adottati skont il-proċedura ta’ eżami pprovduta fl-Artikolu 5 tar-Regolament (UE) Nru 182/2011 tal-Parlament Ewropew u l-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni (3). Jeħtieġ għalhekk li jiġu inklużi f’Regolament ta’ Implimentazzjoni li huwa distint mir-Regolament (KE) Nru 865/2006.
(6)
Ir-Regolament (KE) Nru 865/2006 għandu għalhekk jiġi emendat kif xieraq.
(7)
Il-miżuri pprovduti f’dan ir-Regolament huma skont l-opinjoni tal-Kumitat għall-Kummerċ fil-Fawna u l-Flora Selvaġġi,
ADOTTAT DAN IR-REGOLAMENT:
Artikolu 1
Dispożizzjoni ġenerali
It-tfassil u l-ispeċifikazzjonijiet tekniċi fir-rigward tal-formoli għal permessi, ċertifikati u dokumenti oħra pprovduti fir-Regolament (KE) Nru 338/97 u r-Regolament (KE) Nru 865/2006 huma deskritti f’dan ir-Regolament. It-tfassil u l-ispeċifikazzjonijiet tekniċi huma speċifikati għal dawn id-dokumenti li ġejjin:
(1)
permessi ta’ importazzjoni;
(2)
permessi ta’ esportazzjoni;
(3)
certifikati ta’ riesportazzjoni
(4)
ċertifikati ta’ proprjetà personali;
(5)
ċertifikati tal-kollezzjoni tal-kampjuni;
(6)
notifikazzjonijiet ta’ importazzjoni;
(7)
ċertifikati tal-wirja li tivvjaġġa;
(8)
folji ta’ kontinwazzjoni għal ċertifikati ta’ proprejtà personali u ċertifikati tal-wirja li tivvjaġġa;
(9)
ċertifikati pprovduti fil-paragrafi (2)(b), (3) u (4) tal-Artikolu 5 tar-Regolament (KE) Nru 338/97, u fl-Artikoli 8(3) u 9(2)(b) tiegħu;
(10)
tikketti msemmija fl-Artikolu 7(4) tar-Regolament (KE) Nru 338/97.
Artikolu 2
Formoli
1. Il-formoli li fuqhom jimtlew permessi ta’ importazzjoni, permessi ta’ esportazzjoni, ċertifikati ta’ riesportazzjoni, ċertifikati ta’ proprjetà personali u ċertifikati tal-kollezzjoni tal-kampjuni u applikazzjonijiet għal dokumenti bħal dawn għandhom isiru f’konformità mal-mudell fl-Anness I, ħlief fir-rigward ta’ spazji riservati għall-użu nazzjonali.
2. Il-formoli li fuqhom jimtlew in-notifiki ta’ importazzjoni għandhom jaqblu, għajr fir-rigward ta’ spazji riservati għall-użu nazzjonali, mal-mudell stabbilit fl-Anness II. Jista’ jkollhom numru tas-serje.
3. Il-formoli li fuqhom jimtlew iċ-ċertifikati ta’ wirja li tivvjaġġa u applikazzjonijiet għal dokumenti bħal dawn għandhom jaqblu, għajr fir-rigward ta’ spazji riservati għall-użu nazzjonali, mal-mudell stabbilit fl-Anness III.
4. Il-formoli li fuqhom jimtlew il-folji ta’ kontinwazzjoni għal ċertifikati ta’ proprjetà personali u għal ċertifikati ta’ wirja li tivvjaġġa għandhom jaqblu mal-mudell stabbilit fl-Anness IV.
5. Il-formoli li fuqhom jimtlew iċ-ċertifikati msemmija fil-paragrafi (2)(b), (3), u (4) tal-Artikolu 5 tar-Regolament (KE) Nru 338/97 u fl-Artikoli 8(3) u 9(2)(b) tiegħu u l-applikazzjonijiet għal ċertifikati bħal dawn għandhom jaqblu, għajr fir-rigward ta’ spazji riservati għall-użu nazzjonali, mal-mudell stabbilit fl-Anness V għal dan ir-Regolament.
Madankollu, l-Istati Membri jistgħu jipprovdu li, minflok it-test stampat minn qabel, il-kaxex 18 u 19 għandhom jinkludu biss iċ-ċertifikazzjoni u/jew l-awtorizzazzjoni rilevanti, jew it-tnejn.
6. Il-formola tat-tikketti li hemm referenza għalihom fl-Artikolu 7(4) tar-Regolament (KE) Nru 338/97 għandha tkun taqbel mal-mudell stabbilit fl-Anness VI għal dan ir-Regolament.
Artikolu 3
Speċifikazzjonijiet tekniċi fir-rigward tal-formoli
1. Il-karta użata għall-formoli msemmija fl-Artikolu 2 għandha tkun ħielsa minn polpa mekkanika u għandha tkun imħejjija għal għanijiet ta’ kitba, u tkun tiżen mill-inqas 55 g/m2.
2. Id-daqs tal-formoli msemmija fl-Artikoli 2(1) sa (5) għandu jkun ta’ 210 x 297 mm (A4) b’tolleranza massima fit-tul ta’ 18-il mm inqas u 8 mm aktar.
3. Il-karta użata għall-formoli msemmija fl-Artikolu 2(1) għandha tkun:
(a)
bajda għall-formola 1, l-oriġinali, b’disinn guilloche fl-isfond, stampata bil-griż fuq quddiem, sabiex tikxef kull falsifikazzjoni b’mezzi mekkaniċi jew kimiċi;
(b)
safra għall-formola 2, il-kopja għad-detentur;
(c)
ħadra ċara għall-formola 3, il-kopja għall-pajjiż esportatur jew riesportatur fil-każ ta’ permess għall-importazzjoni, jew il-kopja li tintbagħat lura mid-dwana lill-awtorità amministrattiva tal-ħruġ fil-każ ta’ permess għall-esportazzjoni jew ċertifikat ta’ riesportazzjoni;
(d)
roża għall-formola 4, il-kopja għall-awtorità amministrattiva tal-ħruġ;
(e)
bajda għall-formola 5, l-applikazzjoni.
4. Il-karta użata għall-formoli msemmija fl-Artikolu 2(2) għandha tkun:
(a)
bajda għall-formola 1, l-oriġinali;
(b)
safra għall-formola 2, il-kopja għall-importatur.
5. Il-karta użata għall-formoli msemmija fl-Artikolu 2(3) u (5) għandha tkun:
(a)
safra għall-formola 1, l-oriġinali, b’disinn guilloche fl-isfond, stampata bil-griż fuq quddiem, sabiex tikxef kull falsifikazzjoni b’meżżi mekkaniċi jew kimiċi;
(b)
roża għall-formola 2, il-kopja għall-awtorità amministrattiva tal-ħruġ;
(c)
bajda għall-formola 3, l-applikazzjoni.
6. Il-karta użata għall-folji ta’ kontinwazzjoni u t-tikketti msemmija fl-Artikolu 2(4) u (6) rispettivament għandha tkun bajda.
7. Il-formoli msemmija fl-Artikolu 2 għandhom jiġu stampati u jimtlew f’waħda mil-lingwi uffiċjali tal-Unjoni kif speċifikat mill-awtoritajiet amministrattivi ta’ kull Stat Membru. Fejn meħtieġ, dawn għandhom jinkludu traduzzjoni tal-kontenut tagħhom f’waħda mil-lingwi uffiċjali ta’ ħidma tal-Konvenzjoni.
8. L-Istati Membri għandhom ikunu responsabbli għall-istampar tal-formoli msemmija fl-Artikolu 2, li, fil-każ tal-formoli msemmija fl-Artikoli 2(1) sa (5) jistgħu jkunu parti minn proċess kompjuterizzat ta’ ħruġ ta’ permessi/ċertifikati.
Artikolu 4
Ir-Regolament (KE) Nru 865/2006 huwa emendat kif ġej:
(1)
L-Artikoli 2 u 3 għandhom jitħassru.
(2)
L-Annessi I sa VI għandhom jitħassru.
Artikolu 5
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mis-27 ta' Settembru 2012.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussell, it-23 ta’ Awwissu 2012.

Metadata:
Eurovoc Level 1 Categories: 100158
100150
100147
100155
Eurovoc Level 2 Categories: 100220
100261
100192
100242
100243
Eurovoc Level 3 Categories: 2825
486
3641
3156
3150
All Eurovoc Categories: 1076
1642
1644
2826
2827
3645
865